ตั้งกองอินฟราฯ SUPER ฉลุย! จับตาเร่งขายหน่วย SUPEREIF เร็วนี้
ตั้งกองอินฟราฯ SUPER ฉลุย! จับตาเร่งขายหน่วย SUPEREIF เร็วนี้
ตั้งกองอินฟราฯ SUPER ฉลุย! จับตาเร่งขายหน่วย SUPEREIF เร็วนี้
28 มิ.ย. 2562

บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER เปิดเผยว่า ตามที่บริษัทได้แจ้งผลการอนุมัติการจัดตั้งของกองทุนรวมโครงสร้างพื้นฐาน โรงไฟฟ้า ซุปเปอร์ เอนเนอร์ยี (Super EnergyPower plant Infrastructure Fund หรือ “SUPEREIF”) แก่ตลาดหลักทรัพย์แห่งประเทศไทยเมื่อวันที่ 14 มีนาคม 2562  โดยที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)กำหนดให้สามารถเสนอขายหน่วยลงทุนของกองทุนได้ต่อเมื่อโครงการโรงไฟฟ้า 2 โครงการ ที่กองทุนฯจะลงทุนในสิทธิรายได้สุทธิได้รับใบอนุญาตที่เกี่ยวข้องครบถ้วนแล้ว
บริษัทขอแจ้งให้ทราบว่า ปัจจุบันโครงการโรงไฟฟ้าทั้ง 2 โครงการได้ใบอนุญาตที่เกี่ยวข้องครบถ้วนแล้ว โดยธนาคารกรุงเทพ จำกัด (มหาชน) ในฐานะที่ปรึกษาทางการเงิน และบริษัทหลักทรัพย์จัดการกองทุนรวม บัวหลวงจำกัด ในฐานะบริษัทจัดการกองทุน จะดำเนินการในส่วนที่เกี่ยวข้องซึ่งกำหนดวันขายที่แน่นอนและความคืบหน้าในเรื่องอื่นๆ บริษัทจะแจ้งให้ทราบต่อไป
อนึ่งก่อนหน้า บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER เปิดเผยว่า บริษัทแจ้งว่าโครงการโรงไฟฟ้า 2 แห่งที่เป็นส่วนหนึ่งซึ่งกองทุนรวมโครงสร้างพื้นฐานโรงไฟฟ้า ซุปเปอร์ เอนเนอร์ยี (SUPEREIF) จะเข้าลงทุนนั้น ขณะนี้ได้รับใบอนุญาตต่าง ๆ เป็นส่วนใหญ่แล้ว โดยคงเหลือเพียงใบรับรองการก่อสร้างอาคาร (อ.6) คาดว่าจะได้รับภายในเดือนมิ.ย.นี้ โดยบริษัทอยู่ระหว่างการดำเนินการและติดตามอย่างใกล้ชิดกับหน่วยงานที่เกี่ยวข้อง
ทั้งนี้ หลังจากบริษัทได้รับอนุมัติจัดตั้ง SUPEREIF แล้ว ทางสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กำหนดให้สามารถเสนอขายหน่วยลงทุนของกองทุนได้ต่อเมื่อโครงโรงไฟฟ้า 2 โครงการ ที่กองทุนฯจะลงทุนในสิทธิรายได้สุทธิได้รับใบอนุญาตที่เกี่ยวข้องครบถ้วนแล้ว โดยโครงการโรงไฟฟ้า 2 โครงการได้เปิดดำเนินการเชิงพาณิชย์เรียบร้อยแล้ว แต่ต่อมาแขวงการทางได้มีหนังสือขอเวนคืนที่ดิน ที่เป็นที่ตั้งของโครงการบางส่วนเพื่อทำการก่อสร้างถนน เป็นผลทำให้ต้องมีการปรับพื้นที่ของทั้ง 2 โครงการ บริษัทจึงมีความจำเป็นต้องยื่นคำขอแก้ไขใบอนุญาตที่สำคัญรวม 5 ฉบับ
โดยทั้ง 2 โครงการ ได้รับใบอนุญาตต่าง ๆ ดังนี้ ใบอนุญาตก่อสร้างอาคาร (อ.1) ,ใบอนุญาตประกอบกิจการโรงงาน (รง.4) ,ใบอนุญาตประกอบกิจการผลิตไฟฟ้า ,ใบอนุญาตผลิตพลังงานควบคุม (พ.ค.2) ส่วนใบรับรองการก่อสร้างอาคาร (อ.6) คาดว่าจะได้รับการอนุมัติจากสำนักงานคณะกรรมการกำกับกิจการพลังงาน (สำนักงาน กกพ.) ภายในเดือนมิ.ย.62
ด้านนายจอมทรัพย์ โลจายะ ประธานคณะกรรมการ SUPER กล่าวว่า  กองทุน SUPEREIF จะลงทุนในโครงการโซลาร์ฟาร์มขนาดกำลังการผลิต 118 เมกะวัตต์ มูลค่ากองทุน 8,000 ล้านบาท  กองทุนมีจุดเด่นที่สำคัญคือ มีรายได้จากการขายไฟฟ้าให้กับการไฟฟ้าฝ่ายผลิตแห่งประเทศไทย (กฟผ.) และการไฟฟ้านครหลวง (กฟน.) ผูกสัญญายาว 25 ปี ทำให้มีรายได้ที่ชัดเจนและแน่นอน และที่สำคัญสำหรับนักลงทุนที่เป็นบุคคลธรรมดา ยังได้รับสิทธิพิเศษในการยกเว้นภาษีรายได้จากเงินปันผล ในช่วง 10 ปีแรก
ที่ผ่านมา ได้มีการเดินทางไปโรดโชว์ให้กับนักลงทุนสถาบัน และนักลงทุนรายย่อยในหัวเมืองหลัก กองทุน SUPEREIF ได้รับการตอบรับอย่างท่วมท้น เนื่องจากให้ผลตอบแทนสม่ำเสมอ คาดการณ์ผลตอบแทนเฉลี่ยต่อปีสูงถึง 7% เหมาะกับคนที่ต้องการออมในระยะยาว และยอมรับความเสี่ยงได้ในระดับที่เหมาะสม
สำหรับเงินที่ได้รับจากการจัดตั้งกองทุนดังกล่าว SUPER มีแผนที่จะนำไปใช้สำหรับการคืนหนี้สถาบันการเงิน เพื่อลดภาระดอกเบี้ยจ่าย และรองรับการขยายการลงทุนโรงไฟฟ้าทั้งในและต่างประเทศ ผลักดันธุรกิจเติบโตต่อไปในอนาคต